Fólskuverk og illvirkjar hafa verið rithöfundum jafnt sem lesendum hugleiknir síðan fyrstu nútímalegu glæpasögurnar birtust á prenti á fyrri hluta 19. aldar , en af hverju er þessi bókmenntagrein svona vinsæl og hvernig hefur hún þróast og breyst á síðustu árum og áratugum ? Í bókakaffi Borgarbókasafnsins að þessu sinni hittast glæpasagnahöfundarnir Lilja Sigurðardóttir og Ármann Jakobsson og spjalla við Maríönnu Clöru Lúthersdóttur um nýútkomnar bækur sínar og þessa vinsælu bókmenntagrein . Bókakaffin eru vettvangur fyrir óformlegar , fjörlegar og fræðandi umræður um bókmenntir og listir þar sem áhorfendur geta tekið virkan þátt í spjallinu . Lilja Sigurðardóttir hefur fyrir löngu stimplað sig inn í þjóðarsálina sem einn af okkar kunnustu glæpasagnahöfundum og bíða blóðþyrstir krimmaaðdáendur bóka hennar með óþreyju . Fyrsta bók Lilju var glæpasagan Spor sem kom út fyrir rúmum ellefu árum og hlaut góðar viðtökur . Árið 2015 kom svo Gildran , fyrsta sagan í þríleik og á næstu tveimur árum fylgdu Netið og Búrið . Þríleikurinn hefur slegið í gegn og verið þýddur á fjölmörg tungumál auk þess sem Gildran var tilfnefnd til bresku glæpasagnaverðlaunanna Gullrýtingsins . Nú fyrir jólin kom svo út spennusagan Helköld sól . Ármann Jakobsson er kunnur fræðimaður og rithöfundur sem hefur komið víða við á ferlinum . Fyrsta skáldsaga hans var Vonarstræti sem kom út árið 2008 og var söguleg skáldsaga sem gerist í Reykjavík um aldamótin 1900 . Síðan þá hefur Ármann svo sannarlega ekki setið auðum höndum heldur bætt við fleiri sögulegum skáldsögum , barnabókum , örsögum og síðast en ekki síst glæpasögum en Útlagamorðin komu út árið 2018 og nú fyrir jólin kom svo óbeint framhald hennar , Urðarköttur . Bókakaffi í Gerðubergi er hluti svokallaðra Kaffistunda sem boðið er upp á reglulega í menningarhúsum Borgarbókasafnsins . Þar koma bókaunnendur , lestrarhestar , rithöfundar og skáld saman og deila ást sinni á bókmenntum . Fylgist með á viðburðasíðunni okkar eða á Facebook .